Proteas staan nog vierkant agter BavumaAiden Markram en Temba Bavuma. Foto: Ishara S. Kodikara/AFP. “Tyd vir ŉ verandering?” vra Cricinfo op sosiale media. Net onder die opskrif deel die krieketwebtuiste ŉ opsomming van Temba Bavuma en Reeza Hendricks se jongste vertonings met die wilgerlat. Die titel van een van Elandré se treffers – “Dag & Nag” – kom onwillekeurig by ŉ mens op wanneer jy daarna kyk: Die Proteas se witbalkrieketkaptein sukkel omtrent deesdae om lopies aan te teken, terwyl Hendricks die een goeie telling na die ander slaan. Maar na nog ŉ kolfwerk-teleurstelling (hierdie keer teen Indië in Perth) staan Bavuma se Protea-spanmaats steeds vierkant agter hom. ???? ???? pic.twitter.com/jzXSh1lLws — ESPNcricinfo (@ESPNcricinfo) October 30, 2022 Die 32-jarige kolwer het gister oudergewoonte teen Bhuvneshwar Kumar se akkurate boulwerk kleigetrap en hy is vir tien lopies uitgehaal. “Ek dink elke speler sukkel een of ander tyd met sy spelpeil. Die feit dat hierdie wedstryde so kort op mekaar volg, help ook nie veel nie,” het Aiden Markram gesê. Markram se vyftigtal het ŉ deurslaggewende rol in die Proteas se oorwinning van vyf paaltjies teen Indië gespeel. Volgens die Titans-ster glo die hele span in Temba se vermoë en hulle waardeer die rol wat hy as leier vertolk. “Sy leierskap is uitstekend en hy neem goeie besluite op die veld. Ek glo ook dat hy dinge met die kolf sal kan regruk. Wanneer hy as openingskolwer weer op alle suiers vuur, sal dit ons kolfwerk baie help.” Markram meen hy het begrip vir Bavuma se geploeter – hy het immers al self in toetskrieket die pad terug na die kleedkamer net té goed geken. “Ek kan namens die hele span praat dat ons hom almal ondersteun. Swak spelpeil is iets wat met enigiemand kan gebeur en dinge kan met net een goeie beurt reggestel word.” Die Proteas speel Donderdag teen Pakistan in Sydney.